محمد بنشعبون

محمد بنشعبون (مزيود ف 12 نونبر 1961 ف الدارلبيضا) بنايكي و سياسي و ديپلوماسي مغريبي. هوّ دابا لمدير التنفيدي ديال تيصالات لمغريب. كان سفير ديال لمغريب ف فرانسا من 7 يناير 2022 تال 19 يناير 2023. قبل من داكشي كان وزير لإقتصاد، لفينونص و لإصلاح لإداري من 2018 تال 2021. ف 25 فبراير 2025، تعيّن مدير ديال لمجلس التنفيدي د تيصالات لمغريب، ف عهدة مدتها عاماين (تال 1 مارس 2027)، ف بلاصت عبد السلام أحيزون.

 حياتو 
بنشعبون مجوج و عندو 2 د لولاد.

 لكاريير 
بنشعبون تخرج من طيليكوم پاري ف 1984. بدا لكاريير ديالو ف ألكاطيل ألسطوم Alcatel-Alsthom ف لمغريب، لي شد فيها منصب ديال مدير د السطراتيجية، التنمية و لكونطرول د لمانادجمنت. من بعد تعيّن ف لإدارة ديال التدبير الصناعي، و كان ل مدة 10 سنين كيشرف على 5 د لوزينات ب 800 موضّاف.

ف 1996، تعيّن على راس لمديرية د الديوانة و الضرائب اللامباشرة.

ف شتنبر 2003، عيّنو لماليك محمد السادس مدير ديال لاجونص لوطنية د تقنين التواصل ANRT.

بنشعبون عضو فعّال ف عدد ديال الجمعيات و لمؤسسات، و كان رئيس ديال لكونفيديرالية الدولية د لبنوك الشعبية من 2012 ل 2015، و قبل من داكشي رئيس الريزو لفرانكوفوني د تقنين التواصل مابين 2005 ل 2006. و هوّ عضو ف لمجلس لإستشاري لإقتصادي، لإجتماعي و لبيئي، و ف مؤسسة محمد السادس ديال التضامن، و مؤسسة محمد السادس د حماية لبيئة.

 رئيس لبنك الشعبي 
ف فبراير 2008، عيّنو لماليك محمد السادس رئيس و مدير تنفيدي ديال لبنك الشعبي، و بقى ف هاد لمنصب كتر من 10 سنين، تا تعيّن ف منصب وزير د لفينونص ف غشت 2018.

و ف واحد لفترة كان مدير ديال إتحاد لبنوك لعربية و لفرانساوية، و رئيس لمجلس لإداري ديال لبنك الشعبي. و هوّ مدير لمجلس ديال ماروك ليزين Maroc Leasing من 2010 تال دابا، و كان مدير ديال نيكسانس ماروك Nexans Maroc.

 وزير د لمالية 
ف 20 غشت 2018، تعيّن من عند لماليك محمد السادس، وزير د لإقتصاد، لمالية و لإصلاح لإداري، بلاصت محمد بوسعيد لي تّعفى من لمنصب ديالو ف 1 غشت.

 السفير ديال لمغريب ف فرانسا 
ف 17 أكتوبر 2021، تعيّن سفير د لمغريب ف فرانسا. و بدا لمهام ديالو ف 7 يناير 2022. ف 19 يناير 2023، وزارة الشؤون لبرانية علنات رسمياً النهاية د لمهمة ديال بنشعبون كا سفير.

 لمدير لعام ديال صندوق محمد السادس للإستثمار 
ف 18 أكتوبر 2022، تعيّن بنشعبون مدير عام ديال صندوق محمد السادس.

رئيس مجلس لإدارة ديال تيصالات لمغريب

ف 25 فبراير 2025، تعيّن بنشعبون باش يسيّر تيصالات لمغريب على راس لمجلس لإداري ديالها، بلاصت عبد السلام أحيزون. لمهمة ديالو غادي تستامر عاماين تال 1 مارس 2027.

 تشريفات 

 2010: وسام لعرش ب درجة فارس

 مصادر 

تصنيف:زيادة 1961
تصنيف:ناس حيين
تصنيف:سفارا د لمغريب ف فرانسا
تصنيف:سياسي مغريبي